ODYSSEUS-PROGRAMMET: ÅRSPROGRAM FOR 1998 (98/C 169/12) (EØS-relevant tekst)

1. Hovedlinjerne i programmet

Den 19. marts 1998 vedtog Rådet Odysseus-programmet, et uddannelses-, udvekslings- og samarbejdsprogram om asyl, indvandring og passage af de ydre grænser (EFT L 99 af 31.3.1998). Det gælder for EU's femten medlemsstater og giver også mulighed for, at tredjelande, først og fremmest ansøgerlandene, kan deltage, når dette er i overensstemmelse med programmets formål.

Programmet dækker perioden 1998-2002, og det finansielle referencegrundlag til gennemførelsen er på 12 mio. ECU.

Programmet har tre hovedformål:

1. For det første at skabe en flerårig ramme om det praktiske samarbejde mellem de myndigheder, der har ansvaret for gennemførelsen af politikken for asyl, indvandring og passage af de ydre grænser. Den flerårige ramme er en vigtig forudsætning for, at denne fælles aktion kan fungere effektivt, da eventuelle tilpasninger til nye love, procedurer og teknikker kræver en temmelig lang periode, som normalt overstiger et årsprograms varighed.

2. For det andet at udarbejde et sammenhængende program, der omfatter de forskellige aspekter af en bredt udformet samarbejdspolitik og er baseret på uddannelse og udveksling af embedsmænd. Hvis man vil opnå de ønskede resultater, må følgende tre betingelser være opfyldt:

- De forskellige kompetenceniveauer må defineres: Der må tilstræbes komplementaritet mellem de tiltag, der beskrives i Odysseus-programmet, og som gennemføres på EU-plan, og de øvrige tiltag, bl.a. den grundlæggende uddannelse af embedsmænd, som først og fremmest henhører under medlemsstaternes kompetence.

- Der må sideløbende med samarbejdet på grundlag af undersøgelser og forskning udvikles værktøjer og udsendes oplysninger, som gør samarbejdet mere effektivt.

- Der skal foretages en evaluering, hvilket kræver, at hvert tiltag omfatter en fuldstændig definition af de midler, der skal anvendes, og de mål, der skal nås. Målene skal også være udtryk for sammenhængen mellem de eksisterende behov og programmets indhold. Der kan således kun iværksættes nye foranstaltninger, hvis de indeholder en fuldstændig evaluering af de foregående foranstaltninger af samme art.

3. For det tredje skal programmet være åbent for deltagelse af tredjelande og især ansøgerlandene, som må være en af hovedmålgrupperne for samarbejdsforanstaltningerne, for at sikre, at de får et bedre kendskab til gældende EU-ret om asyl, indvandring og passage af de ydre grænser.

Formålet med programmet er at opfylde disse mål ved at støtte initiativer fra offentlige institutioner eller private organisationer, der skal fremme samarbejdet om asyl, indvandring og passage af de ydre grænser. Programmet er derfor baseret på en årlig planlægning, som fastlægges af forvaltningsudvalget. Udvalget skal sikre, at udvælgelsen af projekter foregår i fuld åbenhed, og den skal ved hjælp af de deltagende eksperter, som skal hjælpe Kommissionen med at opbygge sammenhængende forslag til programmer, sørge for, at projekterne er af høj kvalitet.

Kommissionen har understreget, at det for at gøre forvaltningen effektiv er nødvendigt at bestræbe sig på at opnå stordriftsfordele under forvaltningen af programmerne. Sherlock-programmet kan integreres i Odysseus-programmet, uden at indholdet ændres overhovedet. En sådan integration vil muliggøre en bedre koordinering af formålene med programmet for bekæmpelse af falske dokumenter med de mere generelle formål med kontrollen ved de ydre grænser og bekæmpelse af ulovlig indvandring og vil medføre en forenkling af forvaltningen, fordi der kun vil være tale om ét forvaltningsudvalg.

På samme måde vil Kommissionen sørge for, at der er sammenhæng mellem dette program og programmerne under EU-traktatens afsnit VI og Phare-programmet, og især den del af sidstnævnte program, der vedrører samarbejdet om retlige og indre anliggender.

Med henblik på at nå dette mål vil der under Odysseus-programmet blive iværksat foranstaltninger på følgende områder:

- Uddannelse af embedsmænd, hvad enten der er tale om uddannelse af undervisere eller om uddannelse af specialister på højt niveau; alt efter arten af de emner, der behandles, vil den indledende uddannelse af embedsmændene i de fleste tilfælde henhøre under medlemsstaternes kompetence. Da det er første år, hvor programmet gennemføres, er det ikke nødvendigt med mere specialiserede former for uddannelse, hvor der gives fortrinsret til undervisere eller specialister. Områderne er tilstrækkeligt omfattende og adskilte til, at det kan være hensigtsmæssigt i hvert enkelt tilfælde at afgøre, hvilke former for kurser der er mest nyttige. For eksempel skal der under kurser vedrørende falske dokumenter tages hensyn til erfaringerne fra Sherlock-programmet. På andre områder kan det være mere nyttigt med kurser, der koncentrerer sig om de grundlæggende begreber. Kommissionen vil desuden i denne sammenhæng prioritere informationsformidling højt. For det første skal de modtagne oplysninger videreformidles og udsendes til så mange af de berørte medarbejdere i medlemsstaterne som muligt; når det drejer sig om spørgsmål, der er af interesse for alle EU's medlemsstater, og for det andet skal der afholdes efteruddannelses- og specialkurser for de erfarne medarbejdere, så man kan gå i dybden med specifikke aspekter, som det er besluttet, at der skal gøres noget særligt ved. Disse kurser skal afholdes med jævne mellemrum, så der opstår en løftestangsvirkning, som giver mulighed for ved periodens afslutning af råde over en stor mængde referenceoplysninger.

- Udveksling af embedsmænd mellem medlemsstaterne som et supplement til kurserne. Udvekslingsperioderne kan være tilstrækkeligt lange til, at de pågældende i marken kan få et praktisk kendskab til de anvendte metoder, procedurer og teknikker. Der kan være tale om ensidige eller gensidige ophold hos de nationale myndigheder med ansvar for asyl, indvandring og kontrol ved de ydre grænser, som skal gøre det muligt på stedet at danne sig et billede af problemerne i de andre medlemsstater. Der kan også organiseres længerevarende ophold, hvor embedsmænd efter aftale med de respektive nationale myndigheder i højere grad kan deltage i det daglige arbejde. Der vil også være mulighed for, at embedsmænd fra flere forskellige medlemsstater kan besøge en anden medlemsstat.

- Undersøgelser og forskning, som er årsprogrammernes tredje bestanddel, skal bl.a. sikre, at der udarbejdes og udbredes undervisningsmateriel (forskellige undervisningsmaterialer, pædagogiske værktøjer, software mv.). Forskningen kan koncentreres mere om udviklingen af værktøjer og gennemgangen af konkrete tilfælde. Der kan også være tale om projekter, som sigter mod at udsende dokumenter eller skabe adgang til dokumenter (via databaser) for at forbedre samarbejdet mellem myndighederne. Endelig kan de forskellige institutionelle, lovgivningsmæssige og forskriftsmæssige spørgsmål, hvad enten de allerede er aktuelle eller vil blive det, gøres til genstand for undersøgelser og forskning, bl.a. med Amsterdam-traktatens ikrafttræden for øje.

Projekterne udvælges af et forvaltningsudvalg, hvor alle medlemsstaterne er repræsenteret, og som har en repræsentant for Kommissionen som formand. Projekterne skal for at kunne komme i betragtning være af interesse for Unionen og omfatte mindst to medlemsstater. Ansøgerlandene kan deltage i projekterne i henhold til artikel 10 i den fælles aktion, hvis det er i overensstemmelse med formålene med programmet. Programmet udelukker ikke deltagelse af andre tredjelande, når deres medvirken kan være af interesse for EU.

2. Årsprogrammets struktur, aktionsområder for 1998 og bevillingsramme

Odysseus-programmet har en række brede formål vedrørende asyl, indvandring og passage af de ydre grænser. Der er tale om specifikke områder, og deltagerne vil være forskellige fra det ene område til det andet. For eksempel kræves der inden for visse områder en høj fortrolighedsgrad, ligesom for Sherlock-programmet, mens andre er åbne for akademiske kredse, ikke-statslige organisationer eller endog erhvervslivet. Odysseus-programmet henvender sig således til et bredt publikum uden begrænsninger, som omfatter alt lige fra de myndigheder, der har ansvaret for de omtalte områder, til de organisationer, foreninger og virksomheder, der står i forbindelse med de pågældende myndigheder.

Odysseus-programmets struktur afspejler denne forskelligartethed, idet hovedvægten lægges på tre områder (asyl, indvandring og ydre grænser), hvor man anvender de traditionelle samarbejdsformer, nemlig uddannelse, udveksling og undersøgelser, mens der samtidig lægges stor vægt på de problemer, medlemsstaterne står over for på disse områder. Dette årsprogram omfatter således to prioriteter, hvoraf den ene drejer sig om aktuelle spørgsmål, mens den anden vedrører ansøgerlandene som led i det partnerskab, Kommissionen har oprettet. Årsprogrammet vil blive gennemført i flere etaper; de områder, der er af fælles interesse for EU og medlemsstaterne, og de særligt aktuelle emner, specielt de emner, der er under behandling i Rådet, behandles først, mens de andre mere specifikke aspekter kan komme på tale på et senere tidspunkt.

Endelig gælder det for alle de programmer, som Kommissionen forvalter, at evalueringen af de foranstaltninger, der gennemføres som led i programmet, skal spille en stadig større rolle.

Asyl

- Dublin-konventionens ikrafttræden er den vigtigste prioritet, da iværksættelsen af dette instrument og gennemførelsesforanstaltningerne hertil kræver en væsentlig uddannelsesindsats i medlemsstaterne.

- I den indledende fase af årsprogrammet lægges hovedvægten på den bedste praksis med hensyn til procedurerne for behandling af asylansøgninger.

Derudover vil et øget samarbejde på de andre områder vedrørende asyl være nyttigt. F.eks. kan embedsmændene under udvekslingen foretage sammenligninger og få et bedre kendskab til andre systemer end det, de selv anvender, og somme tider overføre løsninger til deres egen administration.

- Det er særlig nyttigt at etablere et sådant samarbejde med ansøgerlandene, som for manges vedkommende først for nylig er begyndt at få erfaring på området. Gennem samarbejdet kan de således få et grundlæggende kendskab til behandlingen af asylansøgninger. Projekterne kan dermed være relevante for de initiativer, der gennemføres parallelt med Dublin-konventionen.

- Da Kommissionen i anden sammenhæng forvalter de budgetposter, der bruges til finansiering af specifikke projekter til fordel for fordrevne personer samt asylansøgere og flygtninge (fælles aktion 97/477/RIA og 97/478/RIA af 22. juli 1997, EFT L 205 af 31.7.1997), vil den tilstræbe komplementaritet med de foranstaltninger, der gennemføres under dette program.

Indvandring

Der skal tages hensyn til de to komplementære aspekter af indvandringspolitikken, som bl.a. blev omtalt i Kommissionens meddelelse (februar 1994) om indvandrer- og asylpolitikken.

- Foranstaltningerne skal derfor både vedrøre tredjelandsstatsborgeres tilladelse til indrejse og bekæmpelse af ulovlig indvandring. Hvad det første punkt angår lægges der i programmet vægt på de emner, der har tæt forbindelse med udkastet til konvention om tredjelandsstatsborgeres tilladelse til indrejse i Den Europæiske Unions medlemsstater.

- Med hensyn til det andet punkt kan projekterne dreje sig om tilbagetagningsaftaler og de praktiske forhold ved tilbagetagelsen af tredjelandsstatsborgere, som opholder sig ulovligt på en medlemsstats område. De projekter, der fremlægges på dette område, skal først og fremmest vedrøre det igangværende arbejde i EU eller indgå i førtiltrædelsespartnerskabet med ansøgerlandene.

- Der lægges også vægt på den bedste praksis i forbindelse med styring af indvandringen.

Kommissionen og forvaltningsudvalget sørger for, at man på dette område, hvor der under andre fællesskabsprogrammer kan foreslås lignende foranstaltninger, undgår overlapninger.

Passage af de ydre grænser

- En vigtig del af området »passage af de ydre grænser« er bekæmpelsen af anvendelsen af falske eller forfalskede dokumenter med henvisning til gennemførelsen af Sherlock-programmet. I henhold til artikel 19 i denne fælles aktion vil de projekter, der allerede er påbegyndt, eller som har fået en positiv udtalelse under Sherlock-programmet, i dette budgetår blive gennemført inden for rammerne af Odysseus-programmet for 1998.

- Der vil blive taget hensyn til de specifikke problemer, som skyldes grænsernes art (sø-, luft- eller landegrænse), idet der vil blive anvendt en særlig, målrettet fremgangsmåde for hver kategori.

Endelig kan der gennemføres projekter, som sætter fokus på særlige aspekter ved grænsekontrollen, kombineret med en præcis geografisk indfaldsvinkel, hvor indsatsen målrettes mod grænseområder, som har specielle karakteristika (de baltiske lande, Balkanlandene, landene i det sydlige Middelhavsområde).

På grundlag af disse betragtninger, en gennemgang af situationen på de forskellige områder og arbejdet i de specialiserede grupper foreslås der følgende aktionsområder for 1998-programmet inden for en anslået samlet bevillingsramme på 3 mio. ECU, idet man kombinerer de traditionelle samarbejdsformer med de mere specifikke mål, uden at man af den grund glemmer den del, der afsættes til evalueringsprocessen.

Aktionsområde a)

Uddannelse: Dette område er kernen i prioriteterne i den fælles aktion. Det er første år, hvor den fælles aktion gennemføres, og projekterne skal derfor især vedrøre den grundlæggende viden om asyl og indvandring. Dette gælder dog ikke for bekæmpelsen af falske dokumenter, hvor der, fordi Sherlock-programmet er blevet gennemført de tidligere år, er mulighed for at komme ind på mere specialiserede områder, idet grunduddannelsen blev prioriteret højt de første år, hvor programmet blev gennemført.

- I årsprogrammet lægges hovedvægten på overvejelser om gennemførelsen af de foranstaltninger, der er indført på EU-plan. Projekterne kan f.eks. sigte mod at give embedsmændene i medlemsstaterne et bedre kendskab til fællesskabsinstrumenterne og til de anvendte procedurer, metoder og teknikker.

- Dernæst skal projekterne koncentreres om emner, hvor man kan udbygge samarbejdet mellem EU's medlemsstater indbyrdes og mellem disse og ansøgerlandene.

Aktionsområde b)

Aktuelle spørgsmål: Formålet er her at opfylde specifikke behov vedrørende konkrete problemer, som medlemsstaterne står over for (nye regler, ny praksis, ny teknologi mv.). Årsprogrammet skal således stille et instrument til rådighed for medlemsstaterne, som gør det muligt at besvare de mest aktuelle spørgsmål, de står over for, med det samme. Dette kapitel kan specielt vedrøre de foranstaltninger, der træffes som led i handlingsplanen for bekæmpelse af tilstrømningen af indvandrere fra Irak og naboregionen.

Aktionsområde c)

Udveksling af embedsmænd

Dette område vedrører især de traditionelle udvekslinger af embedsmænd over en relativt lang periode, hvor de pågældende kan få et bedre kendskab til praksis i de øvrige administrationer inden for de forskellige områder, der indgår i programmet. Disse udvekslinger kan være relevante for embedsmænd, der har ansvaret for gennemførelsen af disse procedurer på lokalt eller nationalt plan, alt efter hvordan den administrative organisation er i de enkelte medlemsstater, eller embedsmænd, der har ansvaret for fastlæggelsen af procedurerne. Udvekslingerne kan også være relevante for embedsmænd, der varetager kontrollen på stedet eller er i direkte kontakt med tredjelandsstatsborgere (asylansøgere, udlændinge, der opholder sig ulovligt i landet og venter på at blive sendt tilbage til grænsen mv.).

Aktionsområde d)

Samarbejde med tredjelande

- Som led i førtiltrædelsespartnerskabet skal ansøgerlandene gradvis overtage den gældende fællesskabsret i bred forstand; dette gælder også for de områder, programmet vedrører. Dette krav gælder både for kendskabet til de juridiske instrumenter og for de anvendte procedurer, metoder og teknikker. Det første år, hvor programmet gennemføres, koncentreres indsatsen derfor om erhvervelsen af grundlæggende viden.

Dette mål kan nås ved hjælp af forskellige former for foranstaltninger (især uddannelse og udveksling af embedsmænd). Der tilstræbes komplementaritet med andre programmer under afsnit VI og med de andre fællesskabsstøtteprogrammer, særlig under det horisontale Phare-program, som bl.a. omfatter foranstaltninger vedrørende retlige og indre anliggender, specielt vedrørende kontrollen ved de ydre grænser.

- Selv om hovedparten af midlerne afsættes til ansøgerlandene, udelukker det ikke, at andre tredjelande kan deltage. Hvis man inddrager tredjelande, som ikke har søgt om medlemskab, kan man f.eks. gå frem efter geografiske kriterier. Dog skal projekterne være af interesse for EU.

Gennemførelsesforanstaltningerne til Dublin-konventionen og aspekterne vedrørende passage af de ydre grænser må prioriteres højt på dette stade af iværksættelsen af Odysseus-programmet.

Der skal lægges særlig vægt på projekter, der vedrører uddannelse, udveksling og undersøgelser med deltagelse af tredjelande og især ansøgerlandene.

Aktionsområde e)

Undersøgelser og forskning

I årsprogrammet lægges hovedvægten på de områder, som prioriteres højt inden for samarbejdet om retlige og indre anliggender. Der vil blive lagt særlig vægt på de spørgsmål, der behandles i Rådets resolution af 18. december 1997 om fastsættelse af prioriteterne for samarbejdet om retlige og indre anliggender for perioden fra den 1. januar 1998 til Amsterdam-traktatens ikrafttræden, som giver retningslinjer for arbejdet i Rådets arbejdsgrupper (EFT C 11 af 15.1.1998). Der vil også blive lagt vægt på projekter, der kan have en praktisk virkning i forbindelse med kommende lovgivningsinstrumenter, og især de vigtige emner, som indgår i Kommissionens lovgivningsprioriteter. I 1998 vil det for eksempel være nyttigt at foretage undersøgelser og forskning om forskellige emner, der vedrører midlertidig beskyttelse, gennemførelsen af Dublin-konventionen eller udkastet til konvention om tredjelandsstatsborgeres tilladelse til indrejse i Den Europæiske Union. En fremadrettet og dynamisk indfaldsvinkel vil blive foretrukket frem for en statistisk, beskrivende eller historisk indfaldsvinkel.

Kommissionen lægger desuden vægt på udbredelse af oplysninger ved hjælp af de bedst egnede teknikker, så man kan nå ud til så mange af de berørte embedsmænd som muligt. Det kan ske i form af forskellige pædagogiske værktøjer, som sikrer, at uddannelsen videreudvikles, eller at den grundlæggende viden formidles videre til embedsmændene.

Aktionsområde f)

Evaluering

Dette er et af de områder, Kommissionen prioriteter højest under forvaltningen af de programmer, den har ansvaret for. 1998 er det første år, hvor Odysseus-programmet gennemføres, og evalueringen må derfor hovedsagelig dreje sig om de enkelte projekter, der iværksættes i løbet af perioden, for at sikre, at de er i overensstemmelse med definitionen af programmet. Senere kan evalueringen mere specifikt dreje sig om selve programmet.

Der er afsat en samlet vejledende rammebevilling på 12 mio. ECU til Odysseus-programmet for den femårige periode. I 1998 afsættes der et vejledende beløb på 3 mio. ECU, som består af den bevilling, der er opført i reserven (2 mio. ECU), samt bevillingen til Sherlock-programmet for 1998, som er på 1 mio. ECU. Fordi den fælles aktion Odysseus blev vedtaget inden sidste frist for indsendelse af ansøgninger til Sherlock-udvalget, er der ikke disponeret over midlerne, som derfor er til rådighed.

Der er afsat følgende vejledende rammebevillinger til gennemførelsen af disse prioriteter:

>TABELPOSITION>

3. Potentielle ansøgere og indsendelse af projekter

De potentielle ansøgere er myndighederne i medlemsstaterne, hvad enten det drejer sig om myndigheder, der har ansvaret for asyl, indvandring og passage af de ydre grænser, eller andre tjenester, f.eks. dem, der uddanner de embedsmænd, der har ansvaret for disse områder, højere forsknings- og læreanstalter, ikke-statslige organisationer og foreninger og fonde. Dette udelukker dog ikke andre former for organisationer, især hvis de beskæftiger sig med områder, der har forbindelse med formålene med programmet. Ansøgninger om tilskud fra fysiske personer kan ikke komme i betragtning.

Med hensyn til proceduren for indsendelse af projekter giver meddelelsen om finansiering af foranstaltninger under afsnit VI, som foreligger på alle sprog i en revideret udgave fra februar 1998, de nødvendige oplysninger, og bilaget indeholder en ansøgningsformular og præcise retningslinjer for udarbejdelsen af finansieringsoversigten samt en model for budgettet. Det tilrådes stærkt at benytte sig af dette dokument ved udarbejdelsen af projekterne.

Med hensyn til projekter, som kan finansieres over 1998-budgettet, foretages der en udvælgelse i to etaper. Den første tidsfrist for indsendelse af ansøgninger til sekretariatet for forvaltningsudvalget er den 5. juni 1998; alle ansøgninger, som er indsendt inden denne dato, vil derefter blive behandlet, og udvælgelsen finder sted i juli. Den anden tidsfrist er den 30. september 1998; efter denne dato behandles de projekter, der er indsendt efter udløbet af den første tidsfrist.

Ansøgningen skal underskrives af den person, der har ansvaret for projektet, og skal være ledsaget af en kort beskrivelse af projektet (højst 2-3 sider) og en finansieringsoversigt med et budget for projektet, som skal være så præcis og detaljeret som muligt. Under punkt 9 på formularen »Beskrivelse af projektet« skal der gives en kort og præcis beskrivelse af formålet med projektet.

Støttemodtageren skal i alle publikationer og materialer, der udsendes, nævne fællesskabsstøtten med eksplicit henvisning til Odysseus-programmet.

Den projektansvarlige skal senest tre måneder efter afslutningen af projektet indsende en slutrapport om gennemførelsen af projektet. Når denne rapport er indsendt, og der er fremlagt dokumentation for gennemførelsen af projektet, vil den resterende del af støtten blive udbetalt.

Uanset hvilken procentdel af udgifterne, de tildelte fællesskabsstøtte udgør, skal der fremlægges dokumentation for alle de udgifter, der er anført i det finansielle overslag.

Yderligere oplysninger og ansøgningsformularer fås ved henvendelse til:

Hr. Wenceslas de Lobkowicz, formand for forvaltningsudvalget for Odysseus-programmet

Hr. Arnaud Cochet, sekretær for udvalget

Europa-Kommissionen, Generalsekretariatet, Taskforcen vedrørende retlige og indre anliggender, Kontor 1

Rue de la Loi/Wetstraat 200, N-9 5/27A, B-1049 Bruxelles/Brussel

Tlf. +(32-2) 296 67 46

Fax +(32-2) 296 59 97

E-mail: